Odporúčanie na rozhodnutie Rady o projekte Európske hlavné mesto kultúry na rok 2014 /* KOM/2010/0178 v konečnom znení */





[pic] | EURÓPSKA KOMISIA | Brusel, 23.4.2010 KOM(2010)178 v konečnom znení Odporúčanie na ROZHODNUTIE RADY o projekte Európske hlavné mesto kultúry na rok 2014 DÔVODOVÁ SPRÁVA V rozhodnutí Európskeho parlamentu a Rady č. 1622/2006/ES z 24. októbra 2006 o činnosti Spoločenstva na podporu projektu Európske hlavné mesto kultúry na roky 2007 až 2019[1] sa stanovuje postup určovania európskych hlavných miest kultúry. Podľa článku 2 uvedeného rozhodnutia sa od roku 2009 za európske hlavné mestá kultúry určia dve mestá z dvoch členských štátov, v súlade s chronologickým poradím ustanoveným v prílohe k danému rozhodnutiu. V roku 2014 budú usporiadateľmi tohto podujatia Švédsko a Lotyšsko. Nominácia európskych hlavných miest kultúry na rok 2014 a nasledujúce roky podlieha ďalej uvedenému postupu. Každý príslušný členský štát uverejňuje výzvu na predkladanie prihlášok najneskôr šesť rokov pred začatím podujatia. Výberová komisia pozostávajúca z 13 nezávislých odborníkov v oblasti kultúry sa stretne na predbežnom výberovom zasadnutí najneskôr päť rokov pred začatím podujatia. Výberová komisia posudzuje zaslané žiadosti na základe kritérií stanovených v článku 4 rozhodnutia 1622/2006/ES a vypracuje zoznam kandidujúcich miest, ktoré sa budú po doplnení žiadostí ďalej posudzovať. Deväť mesiacov po predbežnom výberovom zasadnutí zvolá každý príslušný členský štát výberovú komisiu na účely konečného výberu. Po dôkladnom posúdení predbežne vybraných miest na základe kritérií stanovených pre túto činnosť výberová komisia odporučí nomináciu jedného mesta v každom príslušnom členskom štáte. Na základe týchto odporúčaní každý z týchto dvoch členských štátov navrhne jedno mesto, ktoré by sa malo stať Európskym hlavným mestom kultúry, a oznámi to Európskemu parlamentu, Rade, Komisii a Výboru regiónov najneskôr štyri roky pred začatím príslušného podujatia. Európsky parlament môže postúpiť svoje stanovisko Komisii, najneskôr však tri mesiace po prijatí nominácií. Rada na základe odporúčania Komisie oficiálne určí príslušné mestá na rok, na ktorý boli nominované. Po skončení súťaže pozostávajúcej z dvoch kôl, ako bolo uvedené, výberová komisia vo svojich správach zo septembra 2009 odporučila, aby sa usporiadateľmi tohto podujatia v roku 2014 stali mestá Umeå (Švédsko) a Riga (Lotyšsko). Obidva členské štáty oznámili tieto nominácie Európskemu parlamentu, Rade, Komisii a Výboru regiónov do konca roku 2009. Európsky parlament zaslal Komisii začiatkom januára 2010 súhlasné stanovisko. Na základe uvedeného Komisia v súlade s článkom 9 ods. 3 rozhodnutia 1622/2006/ES predkladá Rade priložené odporúčanie na oficiálne vymenovanie miest Umeå a Riga v uvedenom poradí za európske hlavné mestá kultúry na rok 2014. Odporúčanie na ROZHODNUTIE RADY o projekte Európske hlavné mesto kultúry na rok 2014 RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na rozhodnutie Európskeho parlamentu a Rady č. 1622/2006/ES o činnosti Spoločenstva na podporu projektu Európske hlavné mesto kultúry na roky 2007 až 2019[2], so zreteľom na správy výberovej komisie zo septembra 2009 týkajúce sa výberového postupu pre európske hlavné mestá kultúry vo Švédsku a Lotyšsku v uvedenom poradí a na súhlasné stanovisko vydané Európskym parlamentom, berúc do úvahy, že kritériá stanovené v článku 4 rozhodnutia č. 1622/2006/ES sú v celom rozsahu splnené, so zreteľom na odporúčanie Komisie z 2010, PRIJALA TOTO ROZHODNUTIE: Článok 1 Umeå (Švédsko) and Riga (Lotyšsko) sa vymenúvajú za „Európske hlavné mesto kultúry 2014“. V Bruseli Za Radu predseda [1] Ú. v. EÚ L 304, 3.11.2006, s. 1. [2] Ú. v. EÚ L 304, 3.11.2006, s. 1.